KIRJALLINEN KYSYMYS P-0921/02

esittäjä(t): Nuala Ahern (Verts/ALE) komissiolle

(26. maaliskuuta 2002)

Aihe: Ympäristöasioiden pääosaston entinen pääjohtaja British Nuclear Fuels -yhtiön johtokuntaan

Euroopan komission ympäristöasioiden pääosaston entinen pääjohtaja Jim Currie, jolla on hallussaan erittäin arkaluonteista tietoa komission ydinvoimapolitiikasta, on äskettäin nimitetty Yhdistyneen kuningaskunnan British Nuclear Fuels -yhtiön (BNFL) johtokuntaan.

Henkilöstösääntöjen 16 ja 17 artiklan mukaan virkamiesten on komission palvelussuhteensa päätyttyä noudatettava kunniallisuutta ja pidättyvyyttä hyväksyessään tiettyjä virkoja. Mihin toimiin komissio voi ryhtyä varmistaakseen, että komission virkatehtävien toimialaan suoraan liittyviin virkoihin siirtyvien komission entisten työntekijöiden hallussa olevaa arkaluonteista tietoa ja luottamuksellista sisäpiiritietoa ei välitetä asiattomasti muille tahoille?

Mitä taloudellisia etuuksiaan Jim Currien on julkistettava hänen siirryttyään ennenaikaiselle eläkkeelle lokakuussa 2001 väitetyn 20 000 punnan palkkion lisäksi, joka hänelle maksetaan vuosittain BNFL:ssä?

Onko BNFL:n palvelukseen siirtynyt muita ympäristöasioiden pääosaston entisiä työntekijöitä?

Neil Kinnockin komission puolesta antama vastaus

(6. toukokuuta 2002)

Entisten vakituisten virkamiesten ja muiden henkilöstön jäsenten edellytetään noudattavan henkilöstösääntöjen 16 ja 17 artiklaa.

Erityisesti 16 artiklassa edellytetään, että virkamiehen on palvelussuhteensa päätyttyä noudatettava kunniallisuutta ja pidättyvyyttä hyväksyessään tiettyjä velvollisuuksia tai tehtäviä.

Henkilöstösääntöjen 17 artikla koskee välttämätöntä pidättyvyyttä sellaisten tietojen suhteen, jotka hän on saanut tietoonsa hoitaessaan (entisiä) virkamiehen tehtäviään.

Ennen kuin virkamiehet ja muut henkilöstön jäsenet lähtevät palveluksesta, komissio muistuttaa heitä heidän velvollisuudestaan noudattaa 16 ja 17 artiklaan sisältyviä lakisääteisiä velvoitteita. Komissio odottaa virkamiestensä pidättyvän ottamasta vastaan työtä, jos se johtaisi eturistiriitaan heidän entisten virkojensa osalta. Tällainen ristiriita saattaa syntyä, jos uusi tehtävä liittyy asiaan, josta virkamies oli vastuussa komissiossa, ja jos hän sitä hoitaessaan toimii komission kantaa vastaan tähän asiaan liittyvissä kysymyksissä. Sama tilanne syntyy, jos virkamies saattaa saada hyötyä aiemmissa tehtävissään saamistaan luottamuksellisista tiedoista. Jos komissio epäilee, että sen ammatillisia sääntöjä on mahdollisesti rikottu, komissio toimii välittömästi selvittääkseen asian, muistuttaakseen entistä virkamiestä velvoitteistaan sekä tarvittaessa ryhtyäkseen toimenpiteisiin tällaisesta rikkomuksesta rankaisemiseksi.

Ehdotuksessaan henkilöstösääntöjen muuttamisesta hallintouudistuksen yhteydessä komissio ehdottaa, että 16 artiklaa tiukennettaisiin edelleen sisällyttämällä siihen sellainen velvoite, että entisen virkamiehen on ilmoitettava toimielimelle, jos hän aikoo ottaa vastaan työtehtävän kahden vuoden kuluessa palvelussuhteen päättymisestä. Vastaavasti 17 artiklaa tiukennetaan sellaisten tietojen paljastamisen osalta, jotka eivät ole vielä julkisia.

James Curriella ei ole velvollisuutta julkistaa tulojaan, joita hän saa työtehtävistään palvelussuhteensa päätyttyä. Kuten kaikilla muillakin entisillä virkamiehillä, hänellä on kuitenkin lakisääteinen velvoite ilmoittaa tulonsa komissiolle sitä varten, että tarvittava vähennys voitaisiin tehdä, jos hänen kokonaistulonsa uusista tehtävistä ja komissiolta saamansa maksusuoritus ylittää kokonaissummaltaan hänen komission palveluksessa saamansa viimeisen palkkansa määrän.

Komission tietojen mukaan kukaan muu sen ympäristön pääosaston entisistä työntekijöistä ei ole siirtynyt BNFL:n palvelukseen.

Sen tutkiminen, onko James Currien tapaus (hänen siirtymisensä brittiläisen BNFL-yhtiön johtokuntaan lähdettyään komission palveluksesta) henkilöstösääntöjen mukainen, on käynnissä, ja tutkimukset on määrä saada pian päätökseen.